**ROKIŠKIO RAJONO SAVIVALDYBĖS TARYBA**

**SPRENDIMAS**

**DĖL ROKIŠKIO RAJONO ŠVIETIMO TARYBOS NUOSTATŲ PATVIRTINIMO**

2022 m. balandžio 29 d. Nr. TS-

Rokiškis

 Vadovaudamasi Lietuvos Respublikos vietos savivaldos įstatymo 16 straipsnio 2 dalies 6 punktu, 18 straipsnio 1 dalimi ir Lietuvos Respublikos švietimo įstatymo 61 straipsniu, Rokiškio rajono savivaldybės taryba

n u s p r e n d ž i a:

 1. Patvirtinti Rokiškio rajono švietimo tarybos nuostatus (pridedama).

 2. Pripažinti netekusiu galios Rokiškio rajono savivaldybės tarybos 2020 m. sausio 31 d. sprendimą Nr. TS-8 „Dėl Rokiškio rajono švietimo tarybos sudėties ir nuostatų patvirtinimo“.

 3. Rokiškio rajono švietimo tarybos nuostatus skelbti savivaldybės interneto svetainėje [www.rokiskis.lt](http://www.rokiskis.lt).

 4. Šį sprendimą skelbti Teisės aktų registre.

 Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Diana Guzienė

 PATVIRTINTA

 Rokiškio rajono savivaldybės tarybos

 2022 m. balandžio 29 d. sprendimu Nr. TS-

**ROKIŠKIO RAJONO ŠVIETIMO TARYBOS NUOSTATAI**

**I SKYRIUS**

**BENDROSIOS NUOSTATOS**

 1. Rokiškio rajono švietimo taryba (toliau vadinama Taryba) yra savivaldybės švietimo savivaldos institucija, skatinanti visuomenės dalyvavimą formuojant Rokiškio rajono savivaldybės švietimo politiką bei telkianti rajono bendruomenę veikti šios politikos vykdymą

 2. Taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, kitais Lietuvos Respublikos Seimo priimtais teisės aktais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais, Rokiškio rajono savivaldybės tarybos sprendimais, Rokiškio rajono savivaldybės mero potvarkiais ir šiais nuostatais.

 3. Tarybos veikla grindžiama teisėtumo, demokratiškumo, viešumo, humaniškumo ir bendradarbiavimo principais.

 4. Taryba bendradarbiauja su Rokiškio rajono savivaldybės institucijomis, savivaldybės tarybos komitetais.

**II SKYRIUS**

**TARYBOS PASKIRTIS IR FUNKCIJOS**

 5. Tarybos paskirtis – skatinti savivaldybės visuomenės dalyvavimą formuojant Rokiškio rajono savivaldybės švietimo politiką bei telkti rajono bendruomenę jai vykdyti.

 6. Taryba atlieka šias funkcijas:

 6.1. analizuoja, kaip vykdoma bendroji švietimo politika savivaldybėje;

 6.2. pritaria ir teikia siūlymus švietimo politikos strateginiams tikslams, pažangos uždaviniams, įgyvendinančioms priemonėms, projektams bei švietimo srities finansavimo prioritetams;

 6.3. telkia visuomenę savivaldybės politikos strateginiams tikslams ir pažangos uždaviniams siekti;

 6.4. teikia pasiūlymus su švietimu susijusiems savivaldybės sprendimams.

**III SKYRIUS**

**TARYBOS TEISĖS**

 7. Tarybos nariai turi teisę:

 7.1. dalyvauti Rokiškio rajono savivaldybės tarybos ir jos komitetų posėdžiuose svarstant švietimo klausimus;

 7.2. susipažinti su Rokiškio rajono savivaldybės tarybos švietimo srities sprendimų projektais;

 7.3. gauti reikiamą informacija iš rajono savivaldybės administracijos ir jos padalinių, savivaldybės institucijų, rajono švietimo įstaigų vadovų, rajono ugdymo įstaigų tarybų;

 7.4. kviesti į Tarybos posėdžius švietimo įstaigų, esančių savivaldybės teritorijoje, vadovus ar atstovus, Rokiškio rajono savivaldybės tarybai teikiamų svarstyti spendimų projektų rengėjus.

**IV SKYRIUS**

**TARYBOS SUDĖTIS IR DARBO ORGANIZAVIMAS**

 8. Taryba sudaroma iš 15 narių, atstovaujančių mokiniams, mokytojams, tėvams (globėjams, rūpintojams), socialiniams partneriams, švietimo teikėjams ir (ar) jų asociacijoms:

 8.1. Rokiškio rajono švietimo įstaigų vadovų asociacijos deleguoti 4 jos nariai (po vieną atstovą iš bendrojo ugdymo, ikimokyklinio, neformaliojo vaikų švietimo įstaigų, švietimo pagalbos įstaigų);

 8.2. Lietuvos švietimo ir mokslo profesinės sąjungos Rokiškio rajono susivienijimo deleguotas 1 jos narys;

 8.3. Rokiškio rajono metodinės tarybos deleguotas 1 jos narys;

 8.4. Socialiniams partneriams atstovauja Rokiškio rajono savivaldybėje veikiantis tarpinstitucinio bendradarbiavimo koordinatorius, nevyriausybinių organizacijų - asociacijos ,,Veiklus pilietis“ deleguotas 1 jos narys ir Rokiškio jaunimo organizacijų sąjungos ,,Apvalus stalas“ deleguoti 2 jos nariai;

 8.5. mokiniams atstovauja Rokiškio rajono moksleivių tarybos deleguoti 2 jos nariai;

 8.6. Rokiškio technologijos, verslo ir žemės ūkio mokyklai atstovauja 1 jos bendruomenės narys;

 8.7. tėvams (globėjams, rūpintojams) atstovauja švietimo įstaigų tarybų tėvų (globėjų, rūpintojų) 2 deleguoti nariai (po vieną atstovą iš bendrojo ugdymo ir ikimokyklinio švietimo įstaigų tarybų, narius deleguoja į švietimo įstaigų tarybas išrinkti tėvai (globėjai, rūpintojai));

 9. Taryba renkasi į posėdžius, kurie yra teisėti, jei posėdyje dalyvauja ne mažiau kaip pusė narių.

 10. Taryba iš savo narių paprastąja balsų dauguma, atviru balsavimu, išrenka pirmininką, jo pavaduotoją ir sekretorių.

 11. Visi Tarybos nariai turi lygias galimybes ir gali būti išrinkti Tarybos pirmininku/ Tarybos pirmininko pavaduotoju/ sekretoriumi.

 12. Tarybos sudėtis gali atnaujinama kas treji metai.

 13. Švietimo tarybai vadovauja pirmininkas, kuris:

 13.1. organizuoja Tarybos darbą, jai atstovauja arba įgalioja tai daryti pirmininko pavaduotoją;

 13.2. atsako už tai, kad Taryba atliktų jai pavestas funkcijas;

 13.3. šaukia Tarybos posėdžius, jiems vadovauja, rūpinasi posėdžiams reikiamos medžiagos pateikimu;

 13.4. parašu tvirtina Tarybos protokolinius nutarimus;

 13.5. atstovauja Tarybai valstybinėse, savivaldybės ir nevalstybinėse institucijose, įstaigose ir organizacijose.

 14. Švietimo tarybos pirmininko pavaduotojas:

 14.1. atlieka Tarybos pirmininko pavedimus;

 14.2. eina Tarybos pirmininko pareigas, kai jo nėra.

 15. Tarybos sekretorius:

 15.1. rengia posėdžius, derina jų darbotvarkę su Tarybos pirmininku, tvarko Tarybos dokumentus;

 15.2. pasirašo Tarybos nutarimų protokolus;

 15.3. Tarybos nariams pateikia darbotvarkės klausimams nagrinėti reikalingus dokumentus ir/ ar nuorodas;

 15.4. atlieka kitus Tarybos pirmininko pavedimus, susijusius su Tarybos funkcijomis.

 16. Tarybos posėdžiai vyksta ne rečiau kaip vieną kartą per ketvirtį. Neeilinis posėdis gali būti sukviestas Tarybos pirmininko ar daugumos Tarybos narių iniciatyva.

 17. Tarybos posėdžiai yra atviri.

 18. Tarybos nutarimai yra teisėti, jei jiems paprasta balsų dauguma pritaria posėdyje dalyvavę Tarybos nariai. Balsams pasiskirsčius po lygiai, posėdžio pirmininko balsas yra lemiamas.

 19. Švietimo tarybos posėdžiai protokoluojami. Pasirašytos posėdžių protokolų kopijos elektroniniu paštu persiunčiamos visiems Tarybos nariams ir Švietimo ir sporto skyriaus vedėjui susipažinti.

 20. Tarybos pirmininko arba daugumos narių sprendimu į Tarybos posėdį gali būti pakviesti su svarstomais klausimais susijusių sričių specialistai, ekspertai ar kiti suinteresuoti asmenys.

 21. Tarybos posėdžio dalyviai pasirašo posėdžio dalyvių sąraše.

 22. Tarybos nario įgaliojimai pasibaigia:

 22.1. jeigu nutrūksta jo atstovavimą pagrindžiantis teisinis ryšys su atstovaujama įstaiga ar organizacija (narystė);

 23. Tarybos narys, kuris per kalendorinius metus nedalyvavo daugiau kaip pusėje posėdžių, Tarybos sprendimu gali būti išbrauktas iš narių sąrašo. Į jo vietą naują kandidatūrą siūlo ta organizacija ar institucija, kuriai atstovavo atstatydintas narys.

 24. Rokiškio rajono savivaldybės administracijos Švietimo ir sporto skyrius sudaro sąlygas Švietimo tarybai rengti posėdžius.

**V SKYRIUS**

**TARYBOS NUOSTATŲ TVIRTINIMAS, KEITIMAS IR PAPILDYMAS**

 25. Tarybos nuostatus tvirtina Rokiškio rajono savivaldybės taryba.

 26. Tarybos nuostatai keičiami ir papildomi pasikeitus Lietuvos Respublikos švietimo įstatymui arba Tarybos, arba Rokiškio rajono savivaldybės tarybos iniciatyva.

**VI SKYRIUS**

**RAŠTVEDYBOS ORGANIZAVIMAS IR DOKUMENTŲ PRIEŽIŪRA**

 27. Tarybos raštvedybos organizavimo ir dokumentų saugojimo tvarką reglamentuoja Lietuvos Respublikos archyvų įstatymas, Lietuvos valstybinio archyvo fondo nuostatai, Dokumentų rengimo ir įforminimo, Raštvedybos taisyklės.

 28. Pasikeitus Tarybos sekretoriui, visi dokumentai perduodami išrinktam naujam Tarybos sekretoriui.

 29. Švietimo tarybos nuostatai ir posėdžių protokolų nutarimai viešinami savivaldybės tinklapyje.

**VII SKYRIUS**

**TARYBOS REORGANIZAVIMAS AR LIKVIDAVIMAS**

 30. Taryba gali būti reorganizuojama arba likviduojama Tarybos arba Rokiškio rajono savivaldybės tarybos iniciatyva ir/arba vadovaujantis Lietuvos Respublikos švietimo įstatymo pakeitimais bei Vyriausybės nutarimais.

 31. Tarybos sprendimai yra rekomendacinio pobūdžio.

 32. Švietimo taryba vieną kartą per kalendorinius metus atsiskaito Rokiškio rajono savivaldybės tarybos Švietimo, kultūros ir sporto komitetui.

\_\_\_\_\_\_\_\_\_\_\_\_\_\_\_\_\_

Rokiškio rajono savivaldybės tarybai

**SPRENDIMO PROJEKTO „DĖL ROKIŠKIO RAJONO ŠVIETIMO TARYBOS NUOSTATŲ PATVIRTINIMO” AIŠKINAMASIS RAŠTAS**

 **Sprendimo projekto tikslas ir uždaviniai.** Šiuo sprendimo projektu siūloma **patvirtinti** *naujos redakcijos* Rokiškio rajono švietimo tarybos nuostatus.

 **Šiuo metu esantis teisinis reglamentavimas.** Lietuvos Respublikos vietos savivaldos įstatymas, Lietuvos Respublikos švietimo įstatymas, Rokiškio rajono savivaldybės tarybos 2020 m. sausio 31 d. sprendimas Nr. TS-8 ,,Dėl Rokiškio rajono švietimo tarybos sudėties ir nuostatų patvirtinimo“.

 **Sprendimo projekto esmė.** Sprendimo projektas parengtas, siekiant patvirtinti *naujos redakcijos* Rokiškio rajono švietimo tarybos nuostatus, kurie aiškiai reglamentuoti mokinių, mokytojų, tėvų (globėjų, rūpintojų), socialinių partnerių, švietimo teikėjų ir (ar) jų asociacijų atstovavimą, nustatytą Lietuvos Respublikos švietimo įstatymo 61 straipsnyje., Švietimo tarybos darbą ir atskaitomybę. Sprendimo projektui 2022 m. balandžio 6 d. protokolo Nr. 4 pritarė Rokiškio rajono švietimo taryba.

**Laukiami rezultatai.** Sudarytos sąlygos didesniam visuomeninių ir nevyriausybinių organizacijų įsitraukimui formuojant Rokiškio rajono savivaldybės švietimo politiką ir veikiant šios politikos vykdymą.

 **Finansavimo šaltiniai ir lėšų poreikis**. Sprendimo projektui įgyvendinti lėšų nereikės.

 **Suderinamumas su Lietuvos Respublikos galiojančiais teisės norminiais aktais.** Neprieštarauja teisės aktams.

 **Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo ir sporto skyriaus vyriausioji specialistė Diana Guzienė